[pic] | AZ EURÓPAI KÖZÖSSÉGEK BIZOTTSÁGA |

Brüsszel, 25.4.2008

SEC(2008) 535 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2008/1-3. szám

TARTALOMJEGYZÉK

1. Az EMGA 2008. évi költségvetési eljárása 3

2. Az EMGA-hoz rendelt célhoz kötött bevételek 4

3. Az ideiglenes szerkezetátalakítási összegből származó bevételek (cukorágazat) 4

4. Az EMGA 2008. évi költségvetésének végrehajtására vonatkozó megjegyzések 5

5. Az EMGA-hoz rendelt célhoz kötött bevételek felhasználása 6

6. Az ideiglenes szerkezetátalakítási összegből származó bevételek felhasználása (cukorágazat) 6

7. A cukoripar szerkezetátalakítási alapjának felhasználása 7

8. Következtetések 7

1. MELLÉKLET: | EMGA – 2008. ÉVI KÖLTSÉGVETÉSI ELJÁRÁS |

2. MELLÉKLET: | AZ EMGA ELőIRÁNYZATOK IDEIGLENES FELHASZNÁLÁSA 2008. JANUÁR 31-IG |

1. AZ EMGA 2008. ÉVI KÖLTSÉGVETÉSI ELJÁRÁSA

Az 1. mellékletben található táblázat részletezi az Európai Mezőgazdasági Garanciaalap (EMGA) 2008. évi költségvetési eljárását és a kapcsolódó előirányzatok összegének alakulását az eljárás szakaszai során.

A Bizottság 2007 májusának elején fogadta el az Európai Mezőgazdasági Garanciaalap (EMGA) előzetes költségvetési tervezetét, amely 42 194,8 millió EUR összegben tartalmaz kötelezettségvállalási előirányzatokat és 42 319,9 millió EUR összegben kifizetési előirányzatokat. Az előirányzatok összegének előzetes becslése a különféle érintett termékekre vonatkozó belső és külső piaci feltételekről készült felmérésen, a gyümölcs- és zöldségágazat reformjáról szóló javaslat kihatásain, valamint a maximális 5%-os szintet elérő modulációs index által a közvetlen támogatásokra gyakorolt hatáson alapult.

2007 júliusában az ECOFIN-költségvetési Tanács elfogadta a költségvetési tervezetet, 550 millió EUR összeggel csökkentve az előzetes költségvetési tervezetben igényelt előirányzatokat. A piaci intézkedésekre vonatkozó előirányzatokat egységesen 350 millió EUR összeggel csökkentették, a leginkább rászorult személyek élelmiszerekkel történő ellátásával, a gyümölcs és zöldség ingyenes elosztásával és az iskolatejjel kapcsolatos programok kivételével. A számlaelszámolásokra szánt előirányzatokat 200 millió EUR összeggel emelték (negatív kiadások). Ezzel szemben az Európai Parlament az előzetes költségvetési tervezet első olvasata során nemcsak visszaállította a Tanács csökkentéseit, hanem körülbelül 30 millió EUR összeggel emelte az előirányzatokat, főként ugyanazon programok esetében, amelyekre a Tanács nem alkalmazta az egységes csökkentést.

2007 októberében a mezőgazdasági szabályozás, a mezőgazdasági piacok és az EUR/USD átváltási árfolyam időközbeni alakulása alapján a Bizottság felülvizsgálta és aktualizálta a előzetes költségvetési tervezetben a szükségletekre vonatkozó kezdeti becslését, majd 2/2008. sz. módosító indítványát a költségvetési hatóság elé terjesztette. A Bizottság ezen indítványában összesen 40 862,3 millió EUR összegben szerepeltek kötelezettségvállalási előirányzatok és 40 988,5 millió EUR összegben kifizetési előirányzatok. Az előzetes költségvetési tervezetben kezdetben igényelt előirányzatokhoz képest a Bizottság 1 332,5 millió EUR összeggel csökkentette a 2008-ra vonatkozó módosító levélben igényelt előirányzatokat.

A 2008. évi költségvetést az Európai Parlament 2007. decemberi plenáris ülésén fogadták el. A 2008. évi költségvetés mezőgazdasági piaci intézkedésekre és közvetlen támogatásokra (05. szakpolitikai terület) szánt kötelezettségvállalási előirányzatai 40 562,3 millió EUR összeget, kifizetési előirányzatai pedig 40 688,5 millió EUR összeget tettek ki. Emellett 281,7 millió EUR összegű kötelezettségvállalási előirányzatot és 225,7 millió EUR összegű kifizetési előirányzatot terveztek be a 17. szakpolitikai terület (állat- és növény-egészségügyi intézkedések) céljaira. Végezetül a 2008. évi költségvetésben 32,5 millió EUR összegű kötelezettségvállalási előirányzat és 31,5 millió EUR összegű kifizetési előirányzat szerepel a 11. szakpolitikai terület (halászat) céljaira.

A 2008. évi költségvetés EMGA-val kapcsolatos kötelezettségvállalási előirányzatai 40 876,5 millió EUR összeget, kifizetési előirányzatai 40 945,6 millió EUR összeget tesznek ki. A kötelezettségvállalási és a kifizetési előirányzatok közötti eltérés annak tudható be, hogy a főként a mezőgazdasági termékek promóciójára, a mezőgazdasági szakpolitikai stratégiát és koordinációt érintő intézkedésekre, valamint az állat- és növény-egészségügyi intézkedésekre szánt, közvetlenül a Bizottság által teljesített kifizetések esetében differenciált előirányzatokról van szó.

2. AZ EMGA-HOZ RENDELT CÉLHOZ KÖTÖTT BEVÉTELEK

A KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből eredő bevételeket az EMGA kiadásainak finanszírozására kell felhasználni. Ezen szabályok értelmében a célhoz kötött bevételeket – részben vagy egészben – az EMGA-ból fedezett kiadások finanszírozására lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre.

A 2008. évi költségvetés kidolgozásakor mind a következő költségvetési évre várható ilyen jellegű bevételek összegét, mind a 2007. évi költségvetési évből 2008-ra átvezetni tervezett összeget megbecsülték. Ezt a becslést vették számításba, amikor a költségvetési hatóság elfogadta a 2008. évi költségvetési előirányzatokat. Nevezetesen:

- a megfelelőségi vizsgálatok eredményeképpen és szabálytalanságok miatt visszautalt támogatásokból eredő bevételeket 500 millió EUR-ra, illetve 80 millió EUR-ra, míg a tejilletékből származó bevételeket 219 millió EUR-ra becsülték. Így a célhoz kötött bevételeknek a 2008. költségvetési évben várhatóan keletkező összegét 799 millió EUR-ra becsülték;

- a célhoz kötött bevételeknek a 2007. évi költségvetési évből 2008-ra átvezetni tervezett összegét 1 138 millió EUR-ra becsülték;

- az 1 937 millió EUR-t kitevő teljes összeget úgy vették figyelembe, hogy a gyümölcs- és zöldségágazat termelői szervezeteinek működési alapjaira igényelt előirányzatokat 467 millió EUR összeggel, az egyszerűsített kifizetési rendszerhez igényelt előirányzatokat pedig 1 470 millió EUR összeggel csökkentették. A költségvetési hatóság ezekre a programokra végül is 105 millió EUR, illetve 27 220 millió EUR összegre rúgó előirányzatot hagyott jóvá.

3. AZ IDEIGLENES SZERKEZETÁTALAKÍTÁSI ÖSSZEGBőL SZÁRMAZÓ BEVÉTELEK (CUKORÁGAZAT)

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kell kezelni, ami a cukoripar szerkezetátalakítási támogatásának, illetve a cukor szerkezetátalakítási alapban meghatározott egyéb támogatásoknak a finanszírozására fordítandó. 2006/2007-től kezdődően 2008/2009-ig bezárólag minden gazdasági év esetében ezek az összegek az egyes tagállamok piaci szereplőinek tulajdonában lévő cukor, inzulinszirup és izoglükóz mennyiségi kvótákra vonatkoznak és azokat a tagállamoknak minden évben március 31-i, illetve november 30-i határidővel két részletben kell befizetniük az alapba. A 2008. évi költségvetés kidolgozásakor ennek a bevételnek a becsült összege 2 374 millió EUR-t tett ki a következő költségvetési évet tekintve. Ugyanakkor arra számítottak, hogy a 2007. költségvetési évről 530 millió EUR-t fognak átvezetni a 2008. évi költségvetésbe.

4. AZ EMGA 2008. ÉVI KÖLTSÉGVETÉSÉNEK VÉGREHAJTÁSÁRA VONATKOZÓ MEGJEGYZÉSEK

A 2. melléklet táblázatában szerepel, hogy a 2007. október 16-tól 2008. január 31-ig tartó időszakban milyen szintű volt a költségvetés tényleges felhasználása az 1290/2005/EK tanácsi rendelet[1] 20. cikkének rendelkezései szerint kialakított mutatón alapuló kiadási profilhoz viszonyítva. Az alábbiakban rövid magyarázatot adunk azokhoz a költségvetési jogcímcsoportokhoz, amelyek a legjelentősebb eltérést mutatják a 2008. évi költségvetés végrehajtásának tényleges és becsült szintje között:

4.1. Monetáris tényezők

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2007. július–szeptemberi 1 EUR = 1,37 USD átlagos árfolyam alapulvételével készült. Megemlítendő, hogy a 2007. augusztus 1-jétől 2008. január 31-ig tartó időszakban az átlagos átváltási árfolyam körülbelül 1 EUR = 1,43 USD volt, ami a 2008. évi költségvetés elkészítéséhez használt árfolyamnál 4,4%-kal magasabb.

A fent említett időszakban felmerült kiadások figyelembe veszik az USD/EUR paritási arány alakulását. Meg kell jegyezni, hogy a mezőgazdasági termékekre – különösen a gabonafélékre és a cukorra - vonatkozó export-visszatérítéseket e paritási arány változása is befolyásolja.

4.2. Piaci tényezők

4.2.1. Gabona (−55,3 millió EUR)

Az előirányzatnak a mutató szerinti szinthez viszonyított túllépését az okozta, hogy felgyorsult a gabonafélék intervenciós értékesítésének ritmusa, és ez azzal párosult, hogy az értékesítések a 2008. évi költségvetés kidolgozása során figyelembe vett alacsonyabb árszínvonalhoz képest magas belső piaci árakon valósulnak meg.

4.2.2. Cukor (−83,8 millió EUR)

Az előirányzatnak a mutató szerinti szinthez viszonyított alacsony szintű kihasználtsága abból adódott, hogy a 2008. évi költségvetés kidolgozása során figyelembe vett mennyiségekhez képest az exportált cukor mennyisége alacsonyabb volt.

4.2.3. Gyümölcs és zöldség (+124,8 millió EUR)

2008. január 31-én a felmerült költségek a mutató szerinti szinthez viszonyítva túllépést mutatnak.

Nem hagyható azonban figyelmen kívül az, hogy a költségvetési előirányzatok túllépése technikai jellegű. A gyümölcs- és zöldségágazat termelői szervezetei működési alapjai pénzügyi kiadásainak finanszírozására 467 millió EUR összegre becsült bevételt rendeltek. A 2008. évre az ágazat számára igényelt és a költségvetési hatóság által biztosított költségvetési előirányzatok nem tartalmazzák ezt a bevételt. Ennélfogva a jelenleg felmerült kiadásokat ahhoz a mutatóhoz hasonlítják, amely az ágazat számára rendelt bevétel összegével alacsonyabb előirányzati szintre vonatkozik. Ez magyarázza a költségvetés jelenleg tapasztalható túlköltekezését.

Ha az ehhez a jogcímcsoporthoz tartozó bevételeket veszik figyelembe, ebből mintegy 95,1 millió EUR alulköltekezés származott volna.

4.2.4. Bor (–111 millió EUR)

Az előirányzatnak a mutató szerinti szinthez viszonyított alacsony szintű kihasználtsága annak tudható be, hogy a tagállamok a szerkezetátalakítási és átalakítási támogatásokat lassuló ütemben fizetik ki. Jelenleg ez a felhasználási mód ideiglenesnek tekinthető.

4.3. Közvetlen támogatások (+3 759,6 millió EUR)

2008. január 31-én a felmerült költségek a mutató szerinti szinthez viszonyítva túllépést mutatnak, ami elsősorban a termeléstől függetlenített közvetlen támogatásokra vonatkozik.

Nem hagyható figyelmen kívül, hogy a költségvetési előirányzatok túllépése azonban technikai jellegű. Az egyszerűsített kifizetési rendszer kiadásainak finanszírozására 1 470 millió EUR-ra becsült bevételt rendeltek. A 2008. évre a program számára igényelt és a költségvetési hatóság által biztosított költségvetési előirányzatok nem tartalmazzák ezt a bevételt. Ennélfogva a jelenleg felmerült kiadásokat ahhoz a mutatóhoz hasonlítják, amely a program számára rendelt bevétel összegével alacsonyabb előirányzati szintre vonatkozik. Ez magyarázza a költségvetés jelenleg tapasztalható túlköltekezését.

Ha az ehhez a jogcímcsoporthoz tartozó bevételeket veszik figyelembe, ebből mintegy 2 552,7 millió EUR túlköltekezés származott volna.

5. AZ EMGA-HOZ RENDELT CÉLHOZ KÖTÖTT BEVÉTELEK FELHASZNÁLÁSA

A 2. melléklet táblázata azt mutatja, hogy 2008. január 31-ig 458,3 millió EUR összegű célhoz kötött bevétel folyt be. Nevezetesen:

- a megfelelőségi vizsgálatok eredményeképpen visszautalt bevételek összege körülbelül 204,9 millió EUR-t tett ki, amelyhez a költségvetési év végéig további összegek érkezése várható;

- a szabálytalanságok nyomán keletkező bevételek összege körülbelül 33,3 millió EUR-t tett ki, amelyhez a költségvetési év végéig szintén várható további összegek érkezése, és

- a tejilletékből hozzávetőlegesen 220,1 millió EUR gyűlt össze az eredetileg becsült 219,0 millió EUR-val szemben;

A 2007-ről 2008-ra átvezetett célhoz kötött bevételek az eredetileg 1 138 millió EUR-ra becsült összeggel szemben végül elérik az 1 159,5 millió EUR-t.

6. AZ IDEIGLENES SZERKEZETÁTALAKÍTÁSI ÖSSZEGBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

2007 novemberében a tagállamok kifizették a 2006/2007-es gazdasági évben esedékes, mintegy 858,1 millió EUR összegű ideiglenes szerkezetátalakítási összegek második részletét.

A 2007-ről 2008-ra átvezetett célhoz kötött bevételek az eredetileg 530,0 millió EUR-ra becsült összeggel szemben végül elérik a 735,8 millió EUR-t.

7. A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

Január végéig a tagállamok mintegy 1,3 millió EUR-t fizettek ki az átalakított szerkezetű cukoripar számára, valamint diverzifikációs és cukorfinomítási támogatásokra.

8. KÖVETKEZTETÉSEK

Az EMGA költségvetési előirányzataiból a piaci intézkedésekre és közvetlen támogatásokra fordított tagállami kiadások visszatérítésére szánt összegből 2007. október 16. és 2008. január 31. között 30 696,0 millió EUR került felhasználásra, ami ezen előirányzatok körülbelül 3 578,5 millió EUR összeggel való túllépését jelenti. Ez a túlköltekezés elsősorban a termeléstől függetlenített közvetlen támogatásoknak és különösen az egyszerűsített kifizetési rendszernek tudható be. Jelenleg ez a túlköltekezés a fenti 4.2 és 4.3 pontokban tett megjegyzések alapján ideiglenesnek tűnik és elenyésző annak a kockázata, hogy a költségvetés jelenlegi előirányzatai nem lesznek elegendők a tagállamok által bejelentett kiadások finanszírozására.

[pic]

[pic]

[1] HL L 209, 2005.8.11., 1 o. A legutóbb a 320/2006/EK rendelettel (HL L 58, 2006.2.28., 42. o.) módosított rendelet.